## Pravilnik o izmjenama i dopunama Pravilnika o vrednovanju imovine Fonda hrvatskih branitelja iz Domovinskog rata i članova njihovih obitelji

### NN 100/2009 (19.8.2009.), Pravilnik o izmjenama i dopunama Pravilnika o vrednovanju imovine Fonda hrvatskih branitelja iz Domovinskog rata i članova njihovih obitelji

100 19.08.2009 Pravilnik o izmjenama i dopunama Pravilnika o vrednovanju imovine Fonda hrvatskih branitelja iz Domovinskog rata i članova njihovih obitelji

HRVATSKA AGENCIJA ZA NADZOR FINANCIJSKIH USLUGA

2590

Na temelju članka 25. stavka 2. Zakona o Fondu hrvatskih branitelja iz Domovinskog rata i članova njihovih obitelji (»Narodne novine« br.163/03, 82/04 i 41/08), Hrvatska agencija za nadzor financijskih usluga na sjednici održanoj 30. srpnja 2009., donijela je

PRAVILNIK

O IZMJENAMA I DOPUNAMA PRAVILNIKA O VREDNOVANJU IMOVINE FONDA HRVATSKIH BRANITELJA IZ DOMOVINSKOG RATA I ČLANOVA NJIHOVIH OBITELJI

Članak 1.

U Pravilniku o vrednovanju imovine Fonda hrvatskih branitelja iz Domovinskog rata i članova njihovih obitelji (»Narodne novine« br. 70/06) u članku 3. stavak 3. mijenja se i glasi:

»(3) Imovina iz stavka 1. ovog članka i obveze iz stavka 2. ovog članka vrednuju se prema načelima vrednovanja financijske imovine sukladno Međunarodnim standardima financijskog izvještavanja (u daljnjem tekstu: MSFI). «

Članak 2.

U članku 3. stavak 4. mijenja se i glasi:

»(4) Financijska imovina i obveze Fonda početno se priznaju po fer vrijednosti transakcije, odnosno po trošku stjecanja koji u cijenu pojedinačne imovine uključuje i transakcijske troškove koji su izravno povezani sa stjecanjem imovine ili obveze. Izuzetak od navedenog je financijska imovina koja se mjeri po fer vrijednosti a čiji efekti se odražavaju na rezultate poslovanja fonda[[1]](#footnote-29081-1), kojoj se pri početnom priznavanju ne dodaju transakcijski troškovi.«

Članak 3.

U članku 3. stavak 5. mijenja se i glasi:

»(5) Svako naknadno mjerenje svih vrsta imovine i obveza denominiranih u stranoj valuti obavlja se prema srednjem tečaju Hrvatske narodne banke važećem na dan vrednovanja. Ukoliko valuta u kojoj je imovina stečena nije uvrštena na tečajnici Hrvatske narodne banke, za preračun se primjenjuju srednji tečajevi nacionalnih središnjih banaka za euro, a vrijednosti izražene u eurima preračunavaju se u kunsku protuvrijednost po srednjem tečaju Hrvatske narodne banke važećem za isti datum.«

Članak 4.

U članku 3. stavak 6. mijenja se i glasi:

»(6) Za vlasničke i dugoročne dužničke vrijednosne papire kojima se trguje u Republici Hrvatskoj, fer vrijednost izračunava se primjenom javno dostupne prosječne cijene vagane količinom vrijednosnih papira protrgovanih na burzi i prijavljenih transakcija burzi, a zaokružuje se na četiri decimalna mjesta.«

Članak 5.

U članku 3. dodaje se novi stavak 7. koji glasi:

»(7) Za vlasničke vrijednosne papire kojima se trguje u inozemstvu na tržištima Europske unije i likvidnim tržištima zemalja OECD-a, fer vrijednost se definira na temelju zadnje ponude na kupnju ostvarene tog dana na matičnoj burzi izdavatelja ili burzi koja je definirana kao primarni izvor cijene odnosnog vrijednosnog papira, a cijena je služeno kotirana/uvrštena na financijsko-informacijskom servisu.«

Članak 6.

U članku 3. dodaje se stavak 8. koji glasi:

»(8) Za dužničke vrijednosne papire kojima se trguje u inozemstvu na istim tržištima, fer vrijednost se izračunava po cijeni zadnje ponude na kupnju službeno kotirane/uvrštene na financijsko-informacijskom servisu.«

Članak 7.

U članku 3. dosadašnji stavci 7., 8., 9., 10., 11., 12., 13., 14., 15., 16. i 17 postaju stavci 9., 10., 11., 12., 13., 14., 15., 16., 17., 18. i 19.

Članak 8.

U članku 3. dosadašnjem stavku 7., koji postaje stavak 9., riječi »iz točke 6. ovog članka« zamjenjuju se riječima »iz točaka 6., 7. ili 8. ovog članka«.

Članak 9.

U članku 3. dosadašnjem stavku, 8. koji postaje stavak 10., riječi »vlasnički vrijednosni papiri za koje 30 dana nisu ostvareni uvjeti za vrednovanje na način iz točke 6. ovog članka« zamjenjuju se riječima »Vlasnički vrijednosni papiri za koje 30 dana nisu ostvareni uvjeti za vrednovanje na način iz točke 6. ili 7. ovog članka«, rečenica »Dugoročni dužnički vrijednosni papiri za koje 30 dana nisu ostvareni uvjeti za vrednovanje na način iz točke 6. ovog članka vrednuju se metodom efektivne kamatne stope, s time da je početna vrijednost zadnja utvrđena fer vrijednost tog vrijednosnog papira na način iz točke 6. ovog članka« zamjenjuje se rečenicom »Dugoročni dužnički vrijednosni papiri za koje 30 dana nisu ostvareni uvjeti za vrednovanje na način iz točke 6. ili 8. ovog članka vrednuju se metodom efektivne kamatne stope, s time da je početna vrijednost zadnja utvrđena fer vrijednost tog vrijednosnog papira na način iz točke 6. ili 8. ovog članka«, a rečenica »Nakon što se steknu uvjeti za vrednovanje na način naveden u točki 6. ovog članka, vrednovat će se sukladno odredbama te točke.« zamjenjuje se rečenicom »Nakon što se steknu uvjeti za vrednovanje na način naveden u točki 6., 7. ili 8. ovog članka, vrednovat će se sukladno odredbama te točke.«

Članak 10.

U članku 3. stavak 9. postaje stavak 11. i glasi:

»(11) Kratkoročni dužnički vrijednosni papiri izdavatelja iz Republike Hrvatske klasificirani kao financijska imovina po fer vrijednosti kroz račun dobiti i gubitka ili financijska imovina raspoloživa za prodaju vrednuju se primjenom efektivne kamatne stope po prinosu do dospijeća relevantnom od trenutka nove transakcije u Fondu, iste serije ali različitog prinosa do dospijeća.«

Članak 11.

U članku 3. dosadašnjem stavku 11., koji postaje stavak 13., riječi »iskazuje se na 4 decimalnih mjesta« mijenjaju se riječima »iskazuje se na 8 decimalnih mjesta«.

Članak 12.

U članku 3. dosadašnji stavak 17. postaje stavak 19. i glasi:

»(19) Fond povlači udjele na šezdeseti dan od dana podnošenja zahtjeva za prodaju udjela u Fondu. Ukoliko šezdeseti dan pada na neradni dan (vikendi i blagdani), Fond povlači udjele prvog sljedećeg radnog dana Fonda.«

Članak 13.

U članku 5. stavak 1. mijenja se i glasi:

»(1) Vrijednost neto imovine Fonda izračunava se za svaki dan.«

Članak 14.

U članku 6. stavku 1. iza riječi »revidirana financijska izvješća« dodaje se riječ »Fonda«.

Članak 15.

U članku 6. stavku 2. riječi »neto dobit od ulaganja« zamjenjuju se riječima »neto realizirana dobit od ulaganja«, riječi »razlika ukupnih prihoda i ukupnih rashoda« riječima »razlika ukupnih realiziranih prihoda i ukupnih realiziranih rashoda«, te riječi »datume raspodjele i reinvestiranja neto dobiti« riječima »datume raspodjele i reinvestiranja realizirane neto dobiti«.

Članak 16.

U članku 6. stavak 3. mijenja se i glasi:

»(3) Sukladno Zakonu o Fondu hrvatskih branitelja iz Domovinskog rata i članova njihovih obitelji (»Narodne novine« br. 163/03, 82/04 i 41/08), Upravni odbor Fonda odlučuje o visini isplate dijela realizirane neto dobiti Fonda.«

Članak 17.

U članku 6. dosadašnji stavak 3. postaje stavak 4., a riječi »trećina neto dobiti« zamjenjuju se riječima »trećina realizirane neto dobiti«.

Članak 18.

U članku 6. dosadašnji stavak 4. postaje stavak 5. i glasi:

»(5) Trećina realizirane neto dobiti od ulaganja namijenjena za razvojne, socijalne i humanitarne mjere i trećina realizirane neto dobiti od ulaganja namijenjena za isplatu članovima knjiži se kao obveza Fonda na datum koji je Odlukom iz stavka 2. ovog članka određen kao datum isplate.«

Članak 19.

U članku 6. dosadašnji stavci 5. i 6. se brišu.

Članak 20.

Ovaj Pravilnik stupa na snagu danom objave u »Narodnim novinama«.

Klasa: 011-01/06-01/20
Urbroj: 326-01/09-2
Zagreb, 30. srpnja 2009.

Član Uprave
Ivo Šulenta, v. r.

[[1](#footnote-29081-1-backlink)]Financijska imovina koja se nalazi u portfelju klasificirana kao »Imovina po fer vrijednosti kroz račun dobiti i gubitka fonda«.

Pravilnik, NN 100/2009-2590